J. Kovarčík, poslanec: (2009-06-18):
Dovoľte mi, aby som stručne uviedol svoj pozmeňujúci návrh v dôvodovej správe. Významným prínosom vykonávania kontrol originality vozidiel je vytvorenie prekážky na legalizáciu odcudzených vozidiel pri vykonávaní horeuvedených zmien a tým zabránenie vzniku škôd pre občanov Slovenskej republiky. Touto činnosťou sa napĺňa uskutočňovanie cieľa ustanoveného v článku 2 ods. 1 rozhodnutia Rady z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky. Aj napriek všeobecnej vedomosti o povinnej kontrole originality jednotlivo dovezených vozidiel od 1. 1. 2008 bolo v Slovenskej republike v období od 1. 1. 2008 do 15. 5. 2009 zistených 292 prípadov pozmeňovania identifikátora vozidla, 57 prípadov neoprávneného zásahu do dokladov vozidla, 315 vozidiel a 186 dokladov evidovaných v pátraní, čiže jeden až dva prípady denne. To znamená, že v takomto krátkom časovom období bolo vyše 400 občanov Slovenskej republiky uchránených pred kúpou vozidla v dobrej viere, ktorá by spôsobila týmto občanom majetkovú ujmu a zdĺhavé súdne spory a vymáhanie škody. V Slovenskej republike bol od zavedenia kontrol originality zaznamenaný 12,3-percentný pokles krádeží motorových vozidiel, z počtu 4 719 krádeží zaznamenaných v roku 2007 na 4 135 krádeží zaznamenaných v roku 2008, čo je menej o 584 odcudzených vozidiel. Napriek klesajúcemu počtu odcudzených vozidiel počet objasnených prípadov a vrátených vozidiel za sledované obdobie vzrástol. Kontroly originality síce priamo krádežiam vozidiel nezabránia, ale zabránia predaju odcudzených vozidiel a ich následnej legalizácii. Tolerovanie nelegálnej činnosti vytvára podmienky pre profitovanie podvodníkov a zlodejov na úkor občanov. Zároveň bez kontroly originality vozidiel a dokladov dochádza neustále k administratívnemu schvaľovaniu vozidiel, ktoré pre premávku na pozemných komunikáciách nie sú spôsobilé. Zavedenie kontrol originality vozidiel vychádzalo aj zo skúseností iných členských štátov Európskej únie, kde napríklad v Maďarskej republike po zavedení kontrol originality vozidiel nielen pri dovozoch, ale aj pred všetkými relevantnými evidenčnými úkonmi zaznamenali klesajúcu tendenciu počtu krádeží motorových vozidiel zo zhruba 16 000 krádeží v roku zavedenia kontrol originality vozidiel postupne až na počet približne 6 000 krádeží vozidiel v roku 2006. Kontroly originality sú postupne zavádzané aj v krajinách východnej Európy, kam smerujú toky odcudzených vozidiel, napríklad Rumunsko, Litva, Lotyšsko, Gruzínsko, Česká republika a tak ďalej. Dovoľte mi, aby som konkretizoval svoj pozmeňujúci návrh. Zákon č. 8/2009 o cestnej premávke a o zmene a doplnení niektorých zákonov sa mení a dopĺňa takto: V bode 1: „V § 114 ods. 7 sa slová „písmeno h) a i)“ nahrádzajú slovami „písmeno i) a j).“. V bode 2: „V § 116 ods. 1 sa v písmene a) vypúšťajú slová „alebo prevod držby vozidla na inú osobu.“.“ V bode 3: „V § 116 ods. 1 písm. b) sa slová „odhlásenie vozidla do cudziny“ nahrádzajú slovami „prevod držby vozidla na inú osobu.“.“ V bode 4: „V § 116 ods. 1 písm. c) znie: „Výmenu karosérie, výmenu rámu alebo prestavbu vozidla.“.“ V bode 5: „V § 116 ods. 1 sa za písm. d) vkladá nové písm. e), ktoré znie: „Odhlásenie vozidla do cudziny.“ Doterajšie písmená e) až i) sa označujú ako písmená f) až j).“.“ V bode 6: „V § 116 ods. 2 sa v druhej vete slová „podľa odseku 1 písm. a) alebo b)“ nahrádzajú slovami „podľa ods. 1 písm. a), b) alebo e).“.“ V bode 7: „V § 116 ods. 3 sa slová „podľa ods. 1 písm. f)“ nahrádzajú slovami „podľa ods. 1 písm. g).“.“ V bode 8: „V § 116 ods. 5 sa slová „podľa ods. 1 písm. b) až d) nahrádzajú slovami „podľa ods. 1 písm. b) až e).“.“ V bode 9: „V § 116 ods. 5 sa na konci vedy bodka nahrádza bodkočiarkou a vkladá sa text, ktorý znie: „to neplatí pri prevode držby vozidla kategórie L1e, L2e, L6e, LS O1, R1 61a) a pri prevode držby vozidla medzi blízkymi osobami, ktorými sa na tieto účely rozumejú príbuzný v priamom rade – manžel, súrodenec, osvojiteľ alebo osvojenec držiteľ vozidla.“.“ Poznámka pod čiarou k odkazu 62 znie: „61a príloha číslo 1 časť B body 1, 4, 8 a 11 k zákonu č. 725/2004 Z. z. v znení neskorších predpisov.“.“ V bode 10: „V § 116 ods. 6 sa slová „podľa ods. 1 písm. a) a b)“ nahrádzajú slovami „podľa ods. 1 písm. a), b) a e).“.“ V bode 11: „V § 116 ods. 10 v prvej vete sa za slová „podľa ods. 1 písm. a)“ vkladajú slová „alebo b).“.“ V bode 12: „V § 116 ods. 10 v vkladá nové písmeno a), ktoré znie: „Prijal z poverenej technickej služby kontroly originality elektronickú informáciu o podrobení vozidla kontrole originality s výsledkom spôsobilé alebo dočasne spôsobilé z dôvodu chybného zápisu údajov v osvedčení o evidencii alebo v evidencii vozidiel nie staršiu ako 15 dní, to neplatí, ak ide o zmenu podľa ods. 1 písm. a) pri kategóriách vozidiel a okruhu blízkych osôb podľa ods. 5. Doterajšie písmená a) a d) sa označujú ako písmená b) a ž e).“.“ V bode 13: „Nadpis nad § 117 znie: „Zápis vlastníka vozidla a držiteľa vozidla.“.“ V bode 14: „V § 117 ods. 1 sa v prvej vete slová „§ 116 ods. 1 písm. a)“ nahrádzajú slovami „v § 116 ods. 1 písmeno b)“.“ V bode 15: „V § 117 ods. b) sa slová „podľa § 116 ods. 1 písm. a)“ nahrádzajú slovami „podľa § 116 ods. 1 písm. a) alebo b)“.“ V bode 16: „V § 117 ods. 5 sa za slovo „zápis“ vkladajú slová „ďalšieho vlastníka vozidla alebo“.“ V bode 17: „V § 116 ods. 1 sa slová v § 116 ods. 1 písm. b) nahrádzajú slovami „v § 116 ods. 1 písm. e)“.“ V bode 18: „V § 119 ods. 3 sa slová „v § 116 ods. 1  písm. b)“ nahrádzajú slovami „§ 116 ods. 1 písm. e)“.“ V osobitnej časti by som uviedol k bodu 1. Ide o legislatívno-technickú úpravu vzhľadom na prečísľovanie písmen v § 116 ods. 1 zákona. V bode 2. Oproti doterajšiemu stavu sa navrhuje vypustiť povinnosť podrobenia vozidla kontrole originality pri zmene vlastníka vozidla, nakoľko počas zmlúv uzatvorených formou finančného prenájmu, predaja na splátky alebo úveru so zabezpečením na obstarávanie vozidiel dlhodobého prenájmu a aj po jeho štandardnom ukončení, t. j. po prechode vlastníckeho práva vozidla z leasingovej spoločnosti na doterajšieho držiteľa, resp. pri zmene vlastníctva vozidla bez zmeny jeho držiteľa je predmetné vozidlo stále prevádzkované tým istým subjektom. K bodu 3. V nadväznosti na bod 2 sa samostatne navrhuje uviesť povinnosť oznámiť prevod držby vozidla na inú osobu vo vzťahu k povinnosti predkladania odborných posudkov o kontrole originality vozidla podľa § 116 ods. 5 návrhu zákona. K bodu 4. Ide o upresnenie súčasného termínu podvozok vozidla a doplnenie povinnosti pre držiteľa vozidla oznámiť orgánu Policajného zboru aj údaje o vykonanej prestavbe vozidla, o ktorej rozhodol obvodný úrad dopravy podľa zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov. K bodu 5 ide o legislatívno-technickú úpravu vzhľadom na prečíslovanie písmen v § 116 ods. 1 zákona. K bodu 6 ide o legislatívno-technickú úpravu vzhľadom na prečíslovanie písmen v § 116 ods. 1 zákona. K bodu 7 ide o legislatívno-technickú úpravu vzhľadom na prečíslovanie písmen v § 116 ods. 1 zákona. K bodu 8 ide o legislatívno-technickú úpravu vzhľadom na prečíslovanie písmen v § 116 ods. 1 zákona. K bodu 9 ustanovujú sa výnimky povinnosti predkladať odborný posudok o kontrole originality vozidla pri prevode držby medzi určeným okruhom blízkych osôb alebo pre prevode držby vozidiel ustanovených v kategórii, t. j. ľahké motocykle, ktorých zdvihový objem valcov neprevyšuje 50 cm3, pripojené vozidlá s najväčšou prípustnou celkovou hmotnosťou neprevyšujúcou 750 kg, snežné skútre a ľahké prípojné vozidlá zo traktor. K bodu 10 ide legislatívno-technickú úpravu vzhľadom na prečíslovanie písmen v § 116 v ods. 1 zákona. K bodu 11 ide legislatívno-technickú úpravu vzhľadom na prečíslovanie písmen v § 116 ods. 1 zákona. K bodu 12 ustanovenie predkladať odborný posudok o kontrole originality vozidla len pri prevode držby vozidla na inú osobu sa navrhuje zapracovať aj pri použití elektronickej služby zavedenej na tento účel. Zároveň sa navrhuje zachovať rovnaký princíp vykonávania zmeny u ustanovených kategórií vozidiel a okruhu blízkych osôb ako pri osobe podanej žiadosti na orgány Policajného zboru. K bodu 13 ide legislatívno-technickú úpravu. K bodu 14 v nadväznosti na upravené členenie písmen v § 116 ods. 1 ide o legislatívno-technickú úpravu povinnosti pre osobu, na ktorú sa držba vozidla previedla, požiadať orgán Policajného zboru o zápis do dokladov od vozidla ako jeho držiteľ. K bodu 15 v nadväznosti na upravené členenie písm. § 116 ods. 1 ide legislatívno-technickú úpravu povinnosti pre osobu, na ktorú sa držba vozidla alebo vlastníctvo previedla osobne, požiadať orgán Policajného zboru o zápis do dokladov od vozidla ako jeho držiteľ. K bodu 16 v nadväznosti na upravené členenie písm. v § 116 ods. 1 ide legislatívno-technickú úpravu povinnosti pre orgán Policajného zboru o zápis ďalšieho vlastníka alebo ďalšieho držiteľa. K bodu 17 v nadväznosti na upravené členenie písmen v § 116 ods. 1 ide o legislatívno-technickú úpravu určenia druhu zmeny odhlásenia vozidla do cudziny. K bodu 18 v nadväznosti na upravené členenie písmen v § 116 ods. 1 ide o legislatívno-technickú úpravu určenia druhu zmeny odhlásenia vozidla do cudziny. Dovoľujem si požiadať vás, kolegovia, o podporu tohto návrhu. Ďakujem.